Wits-betogings: Meerderheid wil hê lesings moet hervatDie Universiteit van die Witwatersrand (Foto: Samuella99 via Wikimedia Commons) Die meerderheid van studente en personeel by die Universiteit van die Witwatersrand wil hê lesings moet volgende week hervat, ondanks gewelddadige betogings oor verhogings van studentegeld. Die universiteit het Donderdag ŉ meningspeiling gedoen waarvolgens 77% van respondente aangedui het dat hulle wil hê lesings moet hervat, met 23% wat daarteen gestem het. Die universiteit het gesê 21 730 persone het aan die peiling deelgeneem. Die studente en personeel moes die vraag beantwoord: “Moet Wits Maandag, 3 Oktober, oopmaak, op voorwaarde dat die behoorlike sekuriteitmaatreëls in plek is?” Altesaam 16 739 persone het aangedui hulle wil hê die lesings moet hervat, en 4 991 het “nee” gestem. Die proses is deur ŉ ouditeursfirma hanteer nadat die Onafhanklike Verkiesingskommissie (OVK) aangedui het hy kan nie die universiteit bystaan om die opname te doen nie. ŉ Teksboodskap is aan die studente gestuur waar hulle óf “ja” óf “nee” kon terugstuur. Personeellede het ŉ e-pos ontvang met inligting waar hulle kan aanteken en kan stem. Wits-studenteleiers het Woensdag aansoek gedoen om ŉ dringende interdik te bekom om die peiling te verhoed, maar hulle was onsuksesvol. Die hof het teen die studente beslis en aangedui dat almal se stem gehoor moet word. Universiteit-kampusse word sedert verlede jaar ontwrig weens betogings terwyl studente gratis hoër opleiding eis. Nadat Blade Nzimande, minister van hoër onderwys, aangekondig het dat studentegeldverhogings met ŉ maksimum van 8% sou styg, het weer die betogings laat opvlam. Lesings is by meeste universiteite opgeskort terwyl die onrus voortduur. Lees alle vorige berigte oor studentebetogings op Maroela Media.